送鄭丈婿孚先改秩用廣西諸公韵
作者：陳宓
朝代：宋

paragraphs: 間關萬里遊嶺海，誰知丈夫志有在。
古賢足迹滿四方，豈但青編勤摭采。
胸多聞見益崔嵬，節歷險夷終不改。
山川輝潤認珠玉，草木芬芳瀼蘭茝。
如何識者尚爾稀，呈露炎方越三載。
西風穩送朝天行，高懷皎皎秋俱清。
有親鶴髮要榮養，伉儷不必多爲情。
翺翔一鶚橫空翼，喧啾百鳥息飛鳴。